Úrad vlády  SR	Na rokovanie vlády SR
Sekcia hospodárskej politiky	dňa 13.2.2002
	k číslu: 928 /2002
	k bodu: 21

S t a n o v i s k o

k návrhu Národného akčného plánu zamestnanosti na roky 2002 a 2003 – Nové znenie
______________________________________________________________________

	I.

Materiál predkladá minister práce, sociálnych vecí a rodiny SR na základe bodu D.1 uznesenia vlády SR č. 1038/2001. Obsahuje návrh uznesenia, predkladaciu správu, návrh Národného akčného plánu zamestnanosti, vyhodnotenie medzoirezortného pripomienkového konania, prílohy, komuniké.

		II.

Vznesené pripomienky boli v zásade akceptované, neakceptovanie niektorých pripomienok Ministerstva hospodárstva SR a Ministerstva financií SR bolo zdôvodnené. 

Návrh bol prerokovaný v Rade hospodárskej a sociálnej dohody dňa 25.1.2002.

		III. 

Nadväzne na uvádzané doterajšie trendy vo vývoji situácie na trhu práce návrh formuluje hlavné ciele politiky zamestnanosti pre roky 2002 a 2003 (str.8-9) a súbor opatrení pre ich dosiahnutie, zoskupených do štyroch pilierov. 

Rozsahom dominujú opatrenia I. piliera zamerané na zlepšenie zamestnateľnosti, smerované do oblasti vzdelávania, rekvalifikácie, motivácie evidovaných nezamestnaných zamestnať sa a zotrvať v zamestnaní, územnej a profesijnej mobility pracovnej sily, do oblasti sprostredkovania práce a poradenstva. 

Opatrenia v II. pilieri, zamerané na rozvoj podnikania, zostávajú v rovine pomerne všeobecne formulovaných odporúčaní zlepšovať podnikateľské prostredie, využívať a skvalitňovať  disponibilné programy, projekty a nástroje malého a stredného podnikania,  podpory vstupu priamych zahraničných investícií a pod. Neodôvodnene malá pozornosť je venovaná  nelegálnej práci a opatreniam na jej odstraňovanie.

 Opatrenia III. piliera, ktoré  si kladú za cieľ podporovať prispôsobivosť podnikov a ich zamestnancov, sa týkajú najmä zvyšovania produktivity práce, zavádzania a uplatňovania moderných foriem organizácie práce, bezpečnosti a ochrany zdravia pri práci a otázok lepšieho využívanie sociálneho dialógu.  Podobne ako pri opatreniach na posilnenie politík rovnakých príležitostí v IV.pilieri je podľa nášho názoru možné konštatovať, že v zásade ide o opatrenia len  všeobecne formulované, spôsob a termín ich splnenia nie je stanovený.

Súhrnne, podľa nášho názoru, nedostatkom viacerých opatrení je  skutočnosť, že sa pohybujú často len v rovine analýz, prieskumov a teda len hľadania potenciálnych riešení a overovania miery ich skutočného vplyvu na rast zamestnanosti resp. zníženie nezamestnanosti, navyše bez stanovenia konkrétnych termínov ich plnenia priamo v tomto akčnom programovom dokumente. Dodávame tiež, že spracovanie analýz niektorých parciálnych problémov (motivácia k zamestnaniu, úlohy samospráv) už bolo predmetom iných samostatných úloh, vyplývajúcich z uznesení vlády.  

Návrh neobsahuje kvantifikáciu nárokov na prostriedky štátneho rozpočtu pre realizáciu opatrení (s výnimkou schválených výdavkov kapitoly MPSVR SR, určených na realizáciu aktívnej politiky trhu práce v roku 2002 vo výške 604 mil. Sk). Návrhy financovania opatrení v rámci štátneho rozpočtu pre rok 2002  majú príslušní ministri ešte len vypracovať, pre rok 2003 je zámerom financovať opatrenia v rámci jedného rozpočtového programu. Odhad celkových finančných prostriedkov na realizáciu opatrení plánu pre roky 2002-2003 je vyjadrený len ako rámcový  hrubý odhad v  rozmedzí 4-6 mld. Sk, pričom sa počíta s využitím prostriedkov predvstupových programov EÚ.

Návrh  neobsahuje ani kvantifikáciu očakávaných ekonomických prínosov z realizácie v ňom obsiahnutých opatrení, ktoré by sa mali, podľa nášho názoru, prejaviť hlavne na znížení miery nezamestnanosti. Programový dokument by mal jasne vymedziť a kvantifikovať ekonomické ciele, najmä číselne vyjadriť o aký pokles miery  nezamestnanosti sa predložený národný plán usiluje v roku 2002 a v roku 2003.  Nemalo by však ísť len o deklaratívne vyhlásenie, ale o vyjadrenie, podložené reálnym vecným potenciálom prijatých opatrení.

Predložený návrh nebol prerokovaný na Porade ekonomických ministrov vlády SR. 

Vláde SR odporúčame, aby pri prerokúvaní návrhu prihliadla na pripomienky v stanovisku a prijala záver na základe výsledkov rozpravy. 

Bratislava  11.2. 2002